Τσουρέκι-στεφάνι με μαστίχα και μαχλέπι και λιγότερη ζάχαρη
Εντυπωσιακό το γλύκισμα της Λαμπρής, με περίτεχνο πλέξιμο, ημίγλυκη γεύση και μπόνους το μέλι ή την ολόφρεσκη μαρμελάδα στη μέση, για γλυκές βουτιές.
500 γρ. αλεύρι για τσουρέκι, κοσκινισμένο, 30 γρ. νωπή μαγιά ή 15 γρ. ξηρή μαγιά , 1 αυγό μεγάλο, 120 γρ. ζάχαρη, 1 κουτ. γλυκού αλάτι, 40 γρ. βούτυρο αγελάδος, σε θερμοκρασία δωματίου, ξύσμα από 1/2 πορτοκάλι + 1/2 λεμόνι , 4 γρ. κρύσταλλοι μαστίχας, κοπανισμένοι, 4 γρ. μαχλέπι, σε σκόνη , 1 αυγό μεγάλο, 1 κουτ. σούπας νερό , σουσάμι λευκό + μαύρο
Για το τσουρέκι του Μαγιού με πολίτικα αρώματα, ρίχνουμε στον κάδο του μίξερ τη ζάχαρη και το βούτυρο και τα χτυπάμε μέχρι να αφρατέψουν. Προσθέτουμε τη μαγιά (αν βάλουμε νωπή, θρυμματισμένη με τα δάχτυλα), το αλεύρι, το αυγό, το αλάτι, τα ξύσματα, τα μυρωδικά και 200 ml δροσερό νερό. Δουλεύουμε με τον γάντζο, σε χαμηλή ταχύτητα, για περίπου 2 λεπτά (αν χρειαστεί, προσθέτουμε λίγο αλεύρι ή λίγο νερό).Δυναμώνουμε την ταχύτητα και ζυμώνουμε για άλλα 4 λεπτά, μέχρι να σχηματιστεί μια ζύμη μαλακή και ελαστική. Σταματάμε το μίξερ, μεταφέρουμε τη ζύμη σε μια αλευρωμένη επιφάνεια και τη ζυμώνουμε λίγο με τα χέρια, όχι με γροθιές, αλλά τραβώντας την και διπλώνοντάς την. Γυρνάμε κάθε τόσο τη ζύμη και την τραβάμε και διπλώνουμε με τον ίδιο τρόπο. Η διαδικασία θα πρέπει να κρατήσει 1-2 λεπτά. Την πλάθουμε σε μπάλα, τη μεταφέρουμε σε μπολ πασπαλισμένο με λίγο αλεύρι και πασπαλίζουμε και την ίδια τη ζύμη με ελάχιστο αλεύρι. Σκεπάζουμε καλά το μπολ με διάφανη μεμβράνη και αφήνουμε σε ζεστό μέρος για 40 λεπτά, να φουσκώσει. Μεταφέρουμε τη ζύμη ξανά σε αλευρωμένη επιφάνεια και τη χωρίζουμε σε 3 ή 4 μέρη (για τριπλή ή τετραπλή πλέξη). Πλάθουμε το καθένα σε μακρύ μπαστουνάκι και τα πλέκουμε σε πλεξούδα. Γυρίζουμε την πλεξούδα και κολλάμε τις άκρες της για να σχηματίσουμε ένα στρογγυλό τσουρέκι. Στην τρύπα που θα σχηματιστεί στο κέντρο εφαρμόζουμε ένα πυρίμαχο μπολάκι. Στρώνουμε τη λαμαρίνα του φούρνου με λαδόκολλα και τακτοποιούμε το τσουρέκι. Σκεπάζουμε με καθαρή πετσέτα κουζίνας και αφήνουμε στην άκρη, σε ζεστό μέρος, για 40 λεπτά, να φουσκώσει. Προθερμαίνουμε τον φούρνο στους 220°C. Ελέγχουμε αν φούσκωσε η ζύμη πιέζοντας με το δάχτυλό μας απαλά ένα σημείο της. Η λακκουβίτσα θα πρέπει να ξανασηκωθεί μέχρι τη μέση. Αν ζουλήξουμε και η λακκούβα επανέλθει γρήγορα και μέχρι επάνω, το τσουρέκι θέλει κι άλλη λίγη ώρα να φουσκώσει. Ανακατεύουμε σε ένα μπολ το αυγό με το νερό και αλείφουμε το τσουρέκι με προσοχή σε όλη την επιφάνεια.Πασπαλίζουμε με το μείγμα σπόρων. Ψήνουμε για περίπου 25 λεπτά, μέχρι να ροδίσει ομοιόμορφα. Ξεφουρνίζουμε και αφήνουμε το τσουρέκι να κρυώσει μέσα στο ταψί. Γεμίζουμε το μπολάκι με θυμαρίσιο μέλι ή με μια ανοιξιάτικη μαρμελάδα, κόβουμε το τσουρέκι και βουτάμε ή αλείφουμε κάθε φέτα με το μέλι ή τη μαρμελάδα.
Αλεύρι (ζύμες),Αυγά,Ζάχαρη,Πάσχα,Χορτοφαγικά,Χωρίς γαλακτοκομικά